**Informácia o 50. zasadnutí Rady vlády SR pre ľudské práva a rodovú rovnosť**

Dňa 10. decembra 2024 sa v priestoroch Účelového zariadenia Bôrik v Bratislave uskutočnilo 50. zasadnutie Rady vlády SR pre ľudské práva a rodovú rovnosť (ďalej len „rada“), ktorému predsedala štátna tajomníčka ministerstva spravodlivosti Katarína Roskoványi. Program bol schválený v nasledujúcom znení:

1. Informácie zo zasadnutí výborov a o plnení uznesení;
2. Stanovisko verejného ochrancu práv k dodržiavaniu práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície zo dňa 27.9.2024;
3. Stanovisko verejného ochrancu práv k pozičnému dokumentu verejného ochrancu práv na tému „Človek v chudobe a naplnenie jeho ľudských práv v systéme sociálno-zdravotnej starostlivosti“;
4. Návrh Dodatku č. 7 k Štatútu Rady vlády SR pre ľudské práva a rodovú rovnosť;
5. Návrh Dodatku č. 1 k Štatútu Výboru pre deti a mládež;
6. Uznesenie k Medzinárodnému dňu ľudských práv;
7. Rôzne

* *Informácia MZVEZ SR (UPR, ICESCR, ICCPR)*
* *Informácia k antidiskriminačnému zákonu*

**BOD 1**

Štátna tajomníčka ministerstva spravodlivosti Katarína Roskoványi informovala členov o zasadnutiach výborov a o pripravovanej V. správe o plnení Celoštátnej stratégie na ochranu a podporu ľudských práv v Slovenskej republike, ktorá by v najbližších dňoch mala prejsť medzirezortným pripomienkovým konaním a následne by mala byť predložená rade. Zástupkyňa ministerstva školstva Katarína Kožuchová členom rady ozrejmila akým spôsobom sa nahrádza aktivita momentálne stále neaktívneho Výboru pre výskum, vzdelávanie a výchovu v oblasti ľudských práv a rozvojového vzdelávania. Uviedla, že ministerstvo školstva plní úlohy aj v rámci ľudskoprávnych tém prostredníctvom jednak kurikulárnej reformy a jednak prostredníctvom jednotlivých pracovných skupín, do ktorých sú prizývaní experti priamo z praxe v jednotlivých oblastiach.

Štátna tajomníčka ministerstva vnútra Lucia Kurilovská informovala radu o plnení uznesení č. 318 a 319 vo veci priezvisk a osobitnej matriky, ministerstvo vnútra podniklo kroky pre ukončenie platnosti medzinárodnej zmluvy medzi Československou socialistickou republikou a Zväzom sovietskych socialistických republík o zamedzení vzniku dvojakého štátneho občianstva a zabezpečilo administratívne kroky pre vybavenie predmetných podaní. Verejný ochranca práv Róbert Dobrovodský ocenil aktivitu ministerstva vnútra v tejto oblasti a zároveň reprodukoval vďaku španielskej veľvyslankyne smerovanú Slovenskej republike za urýchlené kroky v rámci podania, ktoré smerovali k vydaniu rodného listu dieťaťa osobitnou matrikou.

Rada prijala k tomuto bodu uznesenie č. 325, ktorým informáciu o zasadnutiach výborov a o plnení uznesení vzala na vedomie.

**BOD 2**

K bodu č. 2 všeobecne zhrnul verejný ochranca práv Róbert Dobrovodský opatrenia, ktoré sú obsiahnuté v stanovisku k dodržiavaniu práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície zo dňa 27.9.2024. Podotkol, že opatrenia sa môžu zdať na prvý pohľad veľmi konkrétne, ale v konečnom dôsledku podľa jeho slov presne takýmito krokmi bude možné zabrániť neprimeraným zásahom polície a policajnej brutalite. Zistenia verejného ochrancu práv spolu s opatreniami boli konzultované s ministerstvom vnútra. Verejný ochranca práv sa taktiež vyjadril, že si váži policajnú prácu a zdôraznil, že ona samotná chráni ľudské práva, ale zároveň môže legálne využívať donucovacie a obmedzovacie prostriedky a o to viac je dôležité ich držať pod ľudskprávnou kontrolou.

Štátna tajomníčka ministerstva vnútra Lucia Kurilovská potvrdila, že mnohé navrhované opatrenia sú už zavedené v praxi, ako napríklad odstránenie zariadení, kde dochádzalo k pripútavaniu osôb k pevným predmetom. Ďalej uviedla, že pilotný projekt telových kamier už je realizovaný v teréne v Bratislave, v Košiciach a v najbližších dňoch by sa mal spustiť aj v Banskej Bystrici.

Viacerí členovia rady aktivitu verejného ochrancu práv v tejto oblasti ocenili a rada prijala k tomuto bodu uznesenie č. 326.

**BOD 3**

Verejný ochranca práv Róbert Dobrovodský informoval radu o okrúhlom stole, uskutočnenom v júni 2024, pri ktorom sa stretli odborníci z oblasti poskytovania sociálnej a zdravotnej starostlivosti. Podnety, ktoré boli výsledkom tohto okrúhleho stola boli následne predložené ministerstvu práce, sociálnych vecí a rodiny a ministerstvu zdravotníctva. Ocenil aj novelu zákona o zdravotnom poistení, ktorá rozširuje poskytovanie zdravotnej starostlivosti pre chudobou ohrozené skupiny obyvateľov.

Rada k tomuto bodu schválila uznesenie č. 327.

**BOD 4**

Diskusia k dodatku č. 7 k Štatútu Rady vlády SR pre ľudské práva a rodovú rovnosť (ďalej len „dodatok č. 7 k štatútu) bola presunutá z posledného 49. zasadnutia rady. Dodatok č. 7 k štatútu reflektuje len technické zmeny, ako napríklad novovzniknutú Radu vlády SR pre národnostné menšiny a vznik nových ministerstiev. Zo strany členov rady zaznel návrh do budúcna, na celkové podrobnejšie revidovanie štatútu s ohľadom na jej viac ako desaťročné fungovanie. Podpredseda Výboru pre práva LGBTI osôb Martin Macko navrhol zahrnúť do zloženia rady aj zástupcu ministerstva investícií, regionálneho rozvoja a informatizácie. Štátna tajomníčka ministerstva spravodlivosti Katarína Roskoványi túto pripomienku prijala a súhlasila so zaradením zástupcu ministerstva investícií do zloženia rady.

Rada schválila dodatok č. 7 k štatútu rady uznesením č. 328.

**BOD 5**

Návrh dodatku č. 1 k Štatútu Výboru pre deti a mládež taktiež obsahuje len technické úpravy a tento návrh bol členom rady zaslaný dopredu.

Rada schválila dodatok č. 1 k Štatútu Výboru pre deti a mládež uznesením č. 329.

**BOD 6**

V súvislosti s dátumom 10. december 2024 prijala rada uznesenie č. 330 k Medzinárodnému dňu ľudských práv, v ktorom uznala Všeobecnú deklaráciu ľudských práv ako základný stavebný kameň pre univerzálne, neodňateľné a nedeliteľné ľudské práva a vyzvala na jej dôsledné presadzovanie vo všetkých oblastiach života. Vyzvala vládu, aby bol jej obsah vždy jadrom vnútroštátnych a medzinárodných rozhodnutí. Posledný bod uznesenia rada prijala ako reakciu na pochybenie, ktoré vzniklo na strane Úradu vlády SR zverejnením časti pripomienky, ktorej obsah bez širšieho kontextu mohol naznačovať zúženie definície holokaustu. Za toto pochybenie sa v mene Úradu vlády SR ospravedlnila zástupkyňa vedúceho Úradu vlády SR Tatiana Janečková a zástupca sekcie vládnej legislatívy Úradu vlády SR Pavel Kanka vysvetlil, že ide o obyčajné pochybenie bez akéhokoľvek politického alebo iného kontextu. Rada sa v poslednom bode uznesenia trvalo hlási a podporuje definíciu antisemitizmu, ktorá je obsiahnutá v Koncepcii boja proti radikalizácií a extrémizmu do roku 2024, prijatej uznesením vlády č. 22 zo dňa 13. januára 2021.

**BOD 7**

V bode rôzne informovala zástupkyňa ministerstva zahraničných vecí Barbara Illková o odporúčaniach, ktoré boli adresované Slovenskej republike počas štvrtého kola univerzálneho periodického hodnotenia Rady OSN pre ľudské práva. Materiál bol schválený vládou SR uznesením číslo 508 z 28. augusta 2024. Hodnotenie sa konalo v máji 2024 a správu s odporúčaniami, ktoré boli adresované Slovensku, schválilo plénum Rady OSN 30. septembra 2024. Druhá informácia sa týkala Štvrtej periodickej správy Slovenskej republiky k medzinárodnému paktu o hospodárskych, sociálnych a kultúrnych právach. Tento materiál bol spracovaný na základe podkladov vecne príslušných rezortov a inštitúcií ministerstvom zahraničných vecí od 17. do 23. septembra 2024. Bol predložený rade formou per rollam a následne bol schválený vládou SR uznesením číslo 611 z 15. septembra 2024. Posledná informácia sa týkala Piatej periodickej správy Slovenskej republiky o implementácii medzinárodného paktu o občianskych a politických právach. Medzirezortné pripomienkové konanie k predmetnému materiálu sa konalo 7. až 20. novembra 2024. Materiál bol taktiež predložený rade formou per rollam. Táto správa bola schválená vládou SR uznesením číslo 733 zo 4. decembra 2024. Následne tieto správy budú postúpené príslušným výborom v Ženeve a ministerstvo zahraničných vecí bude očakávať pozvanie na prerokovanie týchto správ pred príslušnými výbormi.

Podpredseda Rady vlády SR pre osoby so zdravotným postihnutím Branislav Mamojka avizoval plánovanú iniciatívu na rozšírenie antidiskriminačného zákona tak, aby upravoval viaceré opatrenia, ktoré zaručuje Dohovor o právach ľudí so zdravotným postihnutím. Momentálne sa zákonná úprava týka len oblasti zamestnávania a pre rozšírenie antidiskriminačného zákona bude Rada vlády SR pre osoby so zdravotným postihnutím žiadať o súčinnosť ministerstvo spravodlivosti.

K tomuto bodu rada neprijímala žiadne uznesenie.



**UZNESENIE RADY VLÁDY SR PRE ĽUDSKÉ PRÁVA, NÁRODNOSTNÉ MENŠINY A RODOVÚ ROVNOSŤ**

**č. 325**

z 10. decembra 2024

**k Informácii o zasadnutiach výborov a o plnení uznesení rady**

Rada vlády Slovenskej republiky pre ľudské práva a rodovú rovnosť

A. berie na vedomie

A.1 Informáciu o zasadnutiach výborov a o plnení uznesení rady.



**UZNESENIE RADY VLÁDY SLOVENSKEJ REPUBLIKY  
 PRE ĽUDSKÉ PRÁVA A RODOVÚ ROVNOSŤ**

**č. 326**

z 10. decembra 2024

**k** **Stanovisku verejného ochrancu práv k dodržiavaniu práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície zo dňa 27.9.2024**

**Rada vlády Slovenskej republiky pre ľudské práva, národnostné menšiny a rodovú rovnosť**

1. **berie na vedomie**

A.1 Stanovisko verejného ochrancu práv k dodržiavaniu práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície zo dňa 27.9.2024.

1. **odporúča**

B.1 Ministerstvu vnútra Slovenskej republiky

a. Zabezpečiť vzdelanie príslušníkov Policajného zboru a dodržiavanie princípu, že výhradne z kapacitných dôvodov nemožno osoby pripútavať k predmetom, ktoré sú pevne spojené so stenami alebo k podobným objektom na policajných oddeleniach (napríklad k mrežiam alebo k radiátoru). Využitie tohto oprávnenia musí byť vždy striktne vyvolané iba správaním osoby, voči ktorej sa využíva.

b. Zabezpečiť, aby v celách policajného zaistenia bolo sanitárne zariadenie, s ohľadom na dôstojnosť a súkromie umiestnených osôb, oddelené od zvyšku cely napríklad zástenou alebo inou konštrukciou. V prípade, ak je priestor toalety pod kamerovým dohľadom, aby bol rastrovaný primeraným spôsobom, zabezpečujúcim súkromie a dôstojnosť osoby.

c. Zabezpečiť, aby polícia z každej plánovanej policajnej akcie, v ktorej už pri jej príprave predpokladá použitie donucovacích prostriedkov, zadovážila videozáznam o jej priebehu a došlo k úprave príkazu prezidenta Policajného zboru, ktorý stanovuje výnimky z povinnosti vyhotovovať kamerové záznamy.

d. Zabezpečiť, aby príslušníci Policajného zboru odoberali dioptrické okuliare osobe pri umiestňovaní do cely policajného zaistenia alebo do určeného priestoru len v odôvodnených prípadoch a dôvody podrobne písomne zaznamenali a pravidelne vyhodnocovali ich trvanie.

e. Zabezpečiť, aby sa každý príslušník Policajného zboru oboznámil so znením Stanoviska verejného ochrancu práv k dodržiavaniu práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície zo dňa 27.9.2024.

1. **oceňuje**

C.1 iniciatívu verejného ochrancu práv v tejto oblasti a jeho spoluprácu s Ministerstvom vnútra SR, Policajným zborom SR.

1. **podporuje**

D.1 predkladanie ďalších opatrení verejným ochrancom práv v tejto oblasti a vzájomnú spoluprácu s Ministerstvom vnútra SR s dôrazom na dodržiavanie práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície.

*Príloha: Znenie stanoviska verejného ochrancu práv**k dodržiavaniu práva na osobnú slobodu, práva na ochranu pred mučením, neľudským a ponižujúcim zaobchádzaním v podmienkach polície zo dňa 27.9.2024*



**UZNESENIE RADY VLÁDY SLOVENSKEJ REPUBLIKY  
 PRE ĽUDSKÉ PRÁVA A RODOVÚ ROVNOSŤ**

**č. 327**

z 10. decembra 2024

**k** **Pozičnému dokumentu verejného ochrancu práv na tému „Človek v chudobe a naplnenie jeho ľudských práv v systéme sociálno-zdravotnej starostlivosti“**

**Rada vlády Slovenskej republiky pre ľudské práva, národnostné menšiny a rodovú rovnosť**

1. **berie na vedomie**

A.1 Pozičný dokument verejného ochrancu práv na tému „Človek v chudobe a naplnenie jeho ľudských práv v systéme sociálno-zdravotnej starostlivosti“ zo dňa 22. augusta 2024.

1. **odporúča**

B.1 Ministerstvu zdravotníctva Slovenskej republiky a Ministerstvu práce, sociálnych vecí a rodiny Slovenskej republiky,

naplniť opatrenia, ktoré zabezpečia zlepšenie stavu a naplnenie ľudských práv ľudí v systéme sociálno-zdravotnej starostlivosti na území Slovenskej republiky tak, ako boli navrhnuté v zmysle § 17 ods. 2 písm. e) zákona   
č. 564/2011 Z. z. o verejnom ochrancovi práv v Pozičnom dokumente verejného ochrancu práv na tému „Človek v chudobe a naplnenie jeho ľudských práv v systéme sociálno-zdravotnej starostlivosti“ zo dňa   
22. augusta 2024.

*Príloha: Pozičný dokument verejného ochrancu práv na tému „Človek v chudobe a naplnenie jeho ľudských práv v systéme sociálno-zdravotnej starostlivosti“ zo dňa 22. augusta 2024.*



**UZNESENIE RADY VLÁDY SLOVENSKEJ REPUBLIKY  
 PRE ĽUDSKÉ PRÁVA A RODOVÚ ROVNOSŤ**

**č. 328**

z 10. decembra 2024

**k****návrhu Dodatku č. 7 k Štatútu Rady vlády SR pre ľudské práva a rodovú rovnosť**

**Rada vlády Slovenskej republiky pre ľudské práva a rodovú rovnosť**

1. **schvaľuje**
   1. návrhu Dodatku č. 7 Štatútu Rady vlády SR pre ľudské práva a rodovú rovnosť.



**UZNESENIE RADY VLÁDY SR PRE ĽUDSKÉ PRÁVA**

**A RODOVÚ ROVNOSŤ**

**č. 329**

z 10. decembra 2024

**k návrhu dodatku č.1 k Štatútu Výboru pre deti a mládež**

**Rada vlády SR pre ľudské práva a rodovú rovnosť**

1. **schvaľuje**

Návrh dodatku č.1 k Štatútu Výboru pre deti a mládež.



**UZNESENIE RADY VLÁDY SR PRE ĽUDSKÉ PRÁVA, NÁRODNOSTNÉ MENŠINY A RODOVÚ ROVNOSŤ**

**č. 330**

z 10. decembra 2024

**k Medzinárodnému dňu ľudských práv**

Rada vlády Slovenskej republiky pre ľudské práva, národnostné menšiny a rodovú rovnosť

1. uznáva Všeobecnú deklaráciu ľudských práv ako základný stavebný kameň pre univerzálne, neodňateľné a nedeliteľné ľudské práva a vyzýva na jej dôsledné presadzovanie vo všetkých oblastiach života v Slovenskej republike, vrátane politického, spoločenského a ekonomického života.
2. vyzýva Vládu SR, aby bol obsah Všeobecnej deklarácie ľudských práv a na ňu nadväzujúcich ľudskoprávnych dokumentov vždy jadrom vnútroštátnych a medzinárodných rozhodnutí, vrátane všetkých navrhovaných a prijímaných legislatívnych a iných opatrení.
3. sa trvalo hlási a podporuje definíciu antisemitizmu, ktorá je obsiahnutá v Koncepcii boja proti radikalizácii a extrémizmu do roku 2024, prijatej uznesením vlády SR č. 22 zo dňa 13. 1. 2021.